Heritage Auctions

**Heritage Auctions** é unha compañía multinacional de poxas estadounidense con sede en Dallas, Texas.

Fundada en 1976, foise conformando ao longo das décadas de 1970 e 1980 como resultado da asociación de dous coleccionistas ata daquela rivais, e coa posterior incorporación doutros socios. A compañía, dedicada inicialmente ás poxas numismáticas, foi abranguendo a partir de 2001 novos espazos do coleccionismo, entre eles os cómics, obras de arte, libros, accesorios de luxo, bens inmobles, e obxectos de interese sobre o cine, a música, a historia e o deporte.

## Historia 
Heritage Auctions formouse a partir dunha asociación entre dous coleccionistas: Steve Ivy e Jim Halperin. En 1967, Ivy abandonou a Universidde de Texas en Austin para fundar a compañía de comercio numismático S*teve Ivy Rare Coin Co.* na cidade de Dallas. Pola súa banda, en 1971 Halperin estableceu tamén a súa propia compañía de venda de moedas, *New England Rare Coin Galleries*, en Boston, cando aínda era alumno de primeiro curso na Universidade Harvard, que tamén abandonou. Ademais de Ivy, Halperin, Rohan e Emory, a compañía foi incorporando nos anos posteriores como novos socios a Paul Minshull, Ryan Carroll, Todd Imhof e Cristiano Bierrenbach. Nalgúns casos, os artigos máis raros destas poxas chegaron a venderse por máis de 200.000 dólares.

En 2013 ampliouse o mercado ás obras de artes modernas e contemporáneas, de artistas como Pablo Picasso, Andy Warhol, Joan Mitchell ed Edward Ruscha.

Xusto despois do estoupido da pandemia de COVID-19, entre o 20 e o 27 de abril de 2020, as vendas en liña de *Heritage Auctions* acadaron a suma de 41 millóns de dólares, preto do 10 % das vendas en liña do ano anterior (483 millóns en 2019).

En 2022, Heritage Auctions foi recoñecida co premio ''2023 Trustees' Award*, da *American Numismatic Society*.

## Instalacións e expansión 
O 1 de xuño de 2020, como medida encamiñada á redución de custos, *Heritage Auctions* unificou as súas operacións, que antes se desenvolvían desde tres sedes na área de Dallas, nunha nova sede mundial en Irving, preto do aeroporto internacional de Dallas, nunhas instalacións de case 15.000 metros cadrados nas que desenvolven o seu traballo entre 450 e 600 traballadores. 

A compañía ten tamén oficinas en Nova York, situadas en *Park Avenue*. 

Na costa oeste, *Heritage Auctions* ten unha delegación no *Olympic Boulevard* de Beverly Hills, California,

*Heritage* expandiu as súas operacións engadindo unha oficina en Hong Kong en 2015. Na primavera de 2017, a compañía abriu unha sucursal en Florida con oficinas en Palm Beach. Así mesmo, en xaneiro de 2017 inaugurou as oficinas da súa nova sede de Chicago.

## Poxas senlleiras recentes 
* En outubro de 2011, *Heritage Auctions* sacou a poxa bens persoais e recordos cinematográficos do actor John Wayne, que foron vendidos por 5,4 millóns de dólares; en concreto, a boina que levaba en *The Green Berets* ("Os boinas verdes") acadou o prezo de 179.250 dólares. O mes seguinte, vendeuse un exemplar do número 1 de *Action Comics*, que pertencera a Nicolas Cage, por 2,16 millóns de dólares, batendo o anterior récord de prezo dun cómic, que estaba nun millón e medio.
* Nunha poxa de decembro de 2015 acadáronse unhas vendas de tres millóns de dólares por obxectos da colección persoal de Sylvester Stallone.
* Tamén en 2015, a compañía vendeu por 1.116.250 dólares un dos escasos exemplates da *stella* ou moeda estadounidense de 4 dólares de ouro de 1880.
* Un gravado con temática relacionada co béisbol do ilustrador estadounidense Norman Rockwell foi vendido por *Heritage Auctions* en agosto de 2017 por 1,6 millóns. Esta obra convertérase nunha das ilustracións máis coñecidas de Rockwell logo de ser publicada na portada do *Saturday Evening Post* en 1949.
* Nunha serie continuada de poxas que se produciron a partir de 2018, *Heritage Auctions* foille dando saída a unha colección de obxectos pertencentes á traxectoria de Neil Armstrong, que falecera en 2012. Trátase da primeira poxa da colección persoal do astronauta e conmemora o 50 aniversario da chegada á lúa en 1969.
* En xaneiro de 2019, a compañía vendeu un rarísimo exemplar da moeda dun centavo co busto de Lincoln de 1943 por 204.000 dólares. En xuño dese mesmo ano sacou a poxa un debuxo orixinal en tinta sobre papel do primeiro cómic de Tintin na súa versión inglesa, titulado *Tintin in the Land of the Soviets.* E o 20 de novembro, o cadro *Blueberry Custard* (1961) de Wayne Thiebaud, vendeuse nunha poxa de *Heritage* por 3,225 millóns, o segundo prezo máis alto acadado por unha obra deste artista de Sacramento, California. O día seguinte, un exemplar do número 1 da serie *Marvel Comics* acadou o prezo de 1,26 millóns, o que supuxo o récord do cómic de Marvel vendido nunha poxa pública.
* O 13 de decembro de 2020, *Heritage Auctions* vendeu unha "tarxeta de novato" do xogador de hóckey Wayne Gretzky da tempada 1979-1980 por 1,29 millóns de dólares, a máis cara da historia e a primeira en romper a barreira do millón de dólares.
* O 5 de xaneiro de 2021 adxudicouse un exemplar dun billete de 20 dólares co erro coñecido como "Del Monte", polo prezo de 396.000 dólares, o máis alto alcanzado por un billete vendido por esta compañía.
* O 14 de xaneiro de 2021 sacouse a poxa un exemplar practicamente novo do número 1 de cómic de Batman, de 1940, que foi adxudicado en 2,22 millóns de dólares, récord mundial desta serie e o segundo cómic máis caro vendido xamais nunha poxa pública.
* Unha caixa pechada da primeira edición do xogo de Pokémon estableceu un novo récord para esta categoría ao venderse por 408.000 dólares o 17 de xaneriro de 2021.
* [miniatura|183x183px|[Anverso do exemplar do *Brasher Doubloon* (1787), vendido por *Heritage Auctions* en 2014.]]O 24 de xaneiro de, 2021, Heritage Auctions vendeu un exemplar da moeda de ouro máis valiosa do mundo, un *Brasher Doubloon* de 1787, por 9,36 millóns de dólares. En xaneiro de 2014, a compañía xa vendera outro exemplar da mesma mítica moeda estadounidense.
* Unha tarxeta asinada por Michael Jordan acadou 1,44 millóns o 4 de febreiro de 2021.
* Un dos fitos numismáticos de *Heritage Auctions* foi a poxa da chamada Colección Paramount de moedas antigas, que en marzo de 2021 acadou en conxunto os 41,9 millóns de dólares. Nesta poxa estableceuse o récord mundial de 2,28 millóns acadados por primeira vez por unha moeda británica.
* Un cartel orixinal de promoción dun concerto de Hank Williams en Canton, Ohio, o día de Aninovo de 1953 vendeuse o 1 de maio de 2021 por 150.000 dólares, superando os Beatles como o cartel dun concerto máis caro vendido nunha poxa pública.
* O cadro de Joseph Christian Leyendecker *Beat-up Boy, Football Hero*, famoso por aparecer na portada de *The Saturday Evening Post* o 21 de novembro de 1914, foi vendida por 4,12 millóns o 7 de maio de 2021. O récord anterior por un orixinal de Leyendecker producírase no decembro anterior, cando *Sotheby's* vendera o seu traballo de 1930 *Carousel Ride* por 516.100 dólares.
* O 9 de maio de 2021, *Heritage Auctions* por 1,38 millóns de dólares unha camiseta de Michael Jordan correspondente á súa segunda tempada na Universidade de Carolina do Norte.
* Unha caixa sen abrir de Super Mario de Nintendo 64 de 1996 acadou 1,56 millóns de dólares nunha poxa o 11 de xullo de 2021, un novo récord para un videoxogo. O récord anterior era outra caixa sen abrir de *The Legend of Zelda*, de Nintendo, que se vendera só dez días antes por 870.000.
* O xornalista ruso Dmitry Muratov, Premio Nobel da Paz de 2021, vendeu a súa medalla en beneficio dos refuxiados da guerra de Ucraína a través de UNICEF. A venda produciuse o 21 de xuño de 2022 por 103,5 millóns de dólares, o prezo máis alto rexistrado nunca por unha medalla dun Premio Nobel.

## Litixios legais 
En 2009, *Heritage Auctions* foi demandada polo seu antigo empregado Gary Hendershott, que acusou a compañía de ter cometido unha fraude ao utilizar un ofertante ficticio co nome "N. P. Gresham" para aumentar artificiosamente os prezos das poxas, o cal violaría as leis contra o crime organizado. A demanda resolveuse posteriormente fóra dos tribunais, aínda que James L. Halperin mantivo baixo xuramento que N. P. Gresham non existía. Posteriormente declarou que si.

En 2012, o Estado de Mongolia demandou a *Heritage Auctions* por sacar a poxa un esqueleto fosilizado dun dinosauro *Tyrannosaurus bataar* de 70 millóns de anos de antigüidade, xa que o espécime procedía daquel país, onde a exportación de fósiles está prohibida.

En 2014, *Heritage Auctions* demandou a *Christie's* por contratar o seu experto en bolsos, alegando que se trataba dun incumprimento do contrato e dun roubo de secretos comerciais.

En 2016 produciuse unha nova demanda de *Heritage Auctions* a *Christie's*, a través da súa empresa subsidiaria *Collectrium*, por infracción de dereitos de autoría, ao alegar que *Collectrium* rastrexara indebidamente as súas listaxes en Internet. Naquel momento, *Collectrium* acababa de ser adquirida por *Christie's*, apenas uns meses antes. En 2019 o xuíz determinou que *Collectrium* debía pagarlle a *Heritage* preto de 1,8 millóns de dólares, dos 49 que se pedían inicialmente na demanda.

En decembro de 2020, *Heritage Auctions* vendeu o cadro de Margaret Keane titulado  *Eyes Upon You*, que en realidade fora roubado ao seu propietario en 1972. A través dun proceso no que interveu o FBI, o cadro foille restituído á filla da propietaria e *Heritage* reembolsoulle o importe da venda ao comprador.

En agosto de 2021 o youtubeiro Karl Jobst publicou un vídeo no que afirmaba que *Heritage Auctions*, xunto coa empresa de clasificación *Wata Games*, creara artificialmente unha burbulla do coleccionismo no mercado dos videoxogos precintados, mediante un conflito de intereses. Nun comunicado enviado á revista *Video Games Chronicle* logo da publicación do vídeo, *Heritage Auctions* negou ter incorrido en prácticas ilegais ou pouco éticas. Wata Games tamén rexeitou as afirmacións vertidas no vídeo.

## Notas 
## Véxase tamén 
### Outros artigos 
* Coleccionismo de moedas

### Ligazóns externas 
* Sitio web de *Heritage Auctions''